Плеймейкерс-театр Төньяҡ Каролина университет кампусының төньяҡ өлөшөндә урынлашҡан, көньяҡта Ист-Кэмерон-авеню менән фән һәм сәнғәт колледжына йәнәш, Олд-ист (шулай уҡ АҠШ-тың милли тарихи ҡомартҡыһы) ятаҡ бинаһына туп-тура ҡаршы урынлашҡан. Театр бинаһы боронғо храм формаһында төҙөлгән. Кирбестән эшләнгән, тыштан штукатурланған. Көнсығыш яғында ослайып торған портик бар. Портик рифле колонналарҙа тора. Колонналар коринф капителе менән осланған, улар Төньяҡ Каролинаның иң мөһим ауыл хужалығы культуралары булған кукуруз һәм тәмәке япраҡтары менән биҙәлгән. Бинаның фронтоны төрлө яҡтан уратып алынған, йорт стеналарында пилястрҙар, улар ябай антаблементты тотоп тора.